Man deur skare aan die brand gesteekŉ 30-jarige man is in ŉ kritieke toestand in die hospitaal nadat hy deur ŉ woedende skare aan die brand gesteek is in Siyabuswa in Mpumalanga. Brig. Selvy Mohlala, woordvoerder van die polisie, sê ŉ groep mense het die man ontvoer en hom aan ŉ boom vasgemaak. Hulle het hom met plastieksakke bedek, paraffien oor hom uitgegooi en hom aan die brand gesteek. “Die man is deur die polisie gered nadat hulle inligting van bekommerde gemeenskapslede ontvang het.” Mohlala sê die polisie ondersoek ŉ saak van poging tot moord en dat niemand nog in hegtenis geneem is in verband met die voorval nie. Mohlala sê gemeenskapslede moet nie die reg in eie hande neem nie. “Die optrede van individue wat die wet in eie hande neem is krimineel en ons waarsku die oortreders van bende-geregtigheid om die grusame en onwettige daad te stop. Wanneer ŉ misdaad gepleeg word, is die wetlike beginsel om die polisie na die toneel te ontbied,” het Mohlala gesê.